b'\n_START_ARTICLE_\nAcanthophis antarcticus\n_START_SECTION_\nOpis\n_START_PARAGRAPH_\nTa strupenja\xc4\x8da zraste med 80 in 90 cm in velja za eno najbolj strupenih ka\xc4\x8d avstralske celine. Ta vrsta ima plo\xc5\xa1\xc4\x8dato trikotno glavo v kateri sta dva dolga strupnika. Obi\xc4\x8dajno so odrasle \xc5\xbeivali svetlo rjave barve s temnej\xc5\xa1imi rjavo-\xc4\x8drnimi vzdol\xc5\xbenimi progami. Prehranjujejo se z manj\xc5\xa1imi sesalci in pticami, na katere \xc4\x8dakajo nepremi\xc4\x8dno in pri tem izkori\xc5\xa1\xc4\x8dajo naravno kamufla\xc5\xbeo. Pogosto se tudi pokrijejo z listjem in travo, zaradi \xc4\x8desar je \xc5\xa1tevilo ugrizov \xc4\x8dloveka dokaj veliko. Med \xc4\x8dakanjem na plen ka\xc4\x8da potresa rumenkasto konico repa, ki spominja na li\xc4\x8dinko.\n_START_SECTION_\nRaz\xc5\xa1irjenost\n_START_PARAGRAPH_\nAcanthophis antarcticus se zadr\xc5\xbeuje v gozdovih in travnikih vzhodnega obalnega dela Avstralije. Najti jo je mogo\xc4\x8de tudi v Novi Gvineji in Molu\xc5\xa1kih otokih._NEWLINE_Pripadniki te vrste kotijo \xc5\xbeive mladi\xc4\x8de. Samica konec poletja skoti od 10 do 20 mladih ka\xc4\x8d, redkeje celo do 30.'